To it-sikkerhedsprofessionelle idømt fængsel for hacking af SF og Radikale

To unge mænd på 23 og 32 år år er i dag dømt henholdsvis halvandet år og ni måneders fængsel for at hacke SF og de Radikale og offentliggøre cpr-numre på 91 folketingsmedlemmer.

For første gang er to danskere i dag dømt for politisk hacking, skriver metroxpress.

I Københavns Byret fik de to mænd på 23 og 32 år henholdsvis halvandet år og ni måneders fængsel for hacking af 101 firmaer og organisationers hjemmesider og computersystemer. På nær tre måneder er resten gjort betinget med en prøvetid på to år, mod at de udfører henholdsvis 200 og 120 timers samfundstjeneste.

I 2014 hackede de sig ind i folketingspartiet SF's computersystem og fik fat i en liste over godt 15.000 nuværende medlemmer - de offentliggjorde desuden navn, adresse og cpr-nummer på 22 SF-politikere og 91 medlemmer af Folketinget, der havde stemt for en lov om Center for Cybersikkerhed, der giver Forsvarets Efterretningstjeneste adgang til private oplysninger om danskere.

‘Som gengældelse for endnu et overgreb på retten til privatliv.... Nu, for at vise, at karma i sandhed er en bitch, giver vi jer et læk fra det danske parti SF, indeholdende partimedlemmers logins, og bedst af alt, cpr-numrene på disse korrupte tyranner,’ skrev de to på hjemmesiden pastebin.com.

Listen over SF’er blev fundet på den anden dømtes computer, hvor der også blev fundet beviser for hacke en radikal hjemmeside. Den ene havde hacket 101 hjemmesider, den anden havde forsøgt at få adgang til over 70 hjemmesider. Mange af beviserne i sagen har været chat mellem de to under forskellige chatnavne og dokumenter fundet på deres computere.

'Vi går efter de politikere, der stemmer ja, og går efter at lække deres mail og al den slags fortroligt shit,' skriver den ene til den anden.

På et tidspunkt dukkede Politiets Efterretningstjeneste op undercover hos den ene under påskud af at ville købe en iPhone. Det fik vedkommende til at skrive til den anden:

'Så kommer PET med en løgn og en påstand om at ville købe en iPhone.'

De to unge, hvoraf den ene er gift og har et barn, har ingen færdig uddannelse, men har begge haft firmaer, hvor de arbejder med it-sikkerhed. De har i retten forklaret, hvordan de har forsøgt at hacke firmaer og sendt en mail, hvis de fandt usikkerheder. Der blev fra forsvarerne fremført personlighedstest af de to - den ene fortalte, at han led af Aspergers syndrom, den anden af ADHD.

De var også anklaget for at være i besiddelse af fortrolige oplysninger fra Danbolig, en brevkasse for unge og en lang række andre firmaer. De andre forhold blev dog ikke takseret så hårdt af retten.

Første dom for politisk hacking

Sagen er den første dom for hacking med politiske motiver i Danmark.

Den ene blev frikendt for hackingen af de Radikale; mens der blev fundet dokumenter fra et radikalt folketingsmedlem på computeren, der tilhørte ham, der fik den hårdeste straf.

»Det er særligt forhold 1, der er tungtvejende for dommen, da man angriber et parti i forbindelse med et lovforslag,« sagde dommer Kim Gabriel i forbindelse med dommen.

Både forsvarer og anklager har nu 14 dage til at anke sagen.